ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2239/98

υποβολή: Franco Malerba (PPE) προς την Επιτροπή

(10 Iουλίου 1998)

Θέμα: Μέτρα προστασίας κατά του κινδύνου "πτώσης επί της Γης αστεροειδών"

Η πρόσκρουση ενός αστεροειδούς μεγάλων διαστάσεων με την Γη αποτελεί σπάνιο γεγονός. Ωστόσο, ο βάσει στοιχείων εντοπισμός 150 και πλέον κρατήρων που δημιουργήθηκαν από συγκρούσεις αστεροειδών με το εμφανές τμήμα του πλανήτη μας καθώς και οι πολυάριθμοι ορατοί κρατήρες της Σελήνης, μας υπενθυμίζουν ότι τα γεγονότα αυτά λαμβάνουν συνεχώς χώρα στην περιοχή του διαστήματος εντός της οποίας κινείται η Γη. Παρόλο που η πρόσκρουση ενός αστεροειδούς μεγάλων διαστάσεων (10 χλμ. διαμέτρου περίπου) με την Γη μπορεί να οδηγήσει στην εξαφάνιση πολυαρίθμων ζώντων ειδών, ο έγκαιρος εντοπισμός της τροχιάς του θα μπορούσε να παράσχει τη δυνατότητα αντιμετώπισης της καταστροφής αυτής με καλές πιθανότητες επιτυχίας. Ωστόσο ο εντοπισμός και η παρακολούθηση αστεροειδών δεν αποτελεί εύκολο εγχείρημα λόγω των σχετικώς μικρών διατάσεών τους και της εξ αυτού μικρής φωτεινότητάς τους.

Το Συμβούλιο της Ευρώπης ενέκρινε, στις 20.3.1996, το ψήφισμα Lorenzi 1080/96 δια του οποίου καλούνται τα κράτη της Ευρώπης να χρηματοδοτήσουν την έρευνα για την προστασία του πλανήτη από τους αστεροειδείς στα πλαίσια διεθνούς συνεργασίας.

Στην Ευρώπη λειτουργούν διάφορα κέντρα έρευνας που επιδίδονται στη μελέτη των αστεροειδών. Ωστόσο μια αίτηση χρηματοδότησης για την μελέτη των ΝΕΟ (Near Earth Objects - αντικείμενα που βρίσκονται πλησίον της Γης) η οποία υπεβλήθη τον Ιανουάριο του 1997 στην ΓΔ ΧΙΙ της Ευρωπαϊκής Επιτροπής από 9 ομάδες 8 χωρών της ΕΟΚ, απορρίφθηκε, τη στιγμή μάλιστα που οι Ηνωμένες Πολιτείες έχουν επενδύσει 10 εκατ. δολάρια σε τρία προγράμματα έρευνας τα οποία έχουν ήδη δρομολογηθεί, ήτοι στα προγράμματα Spacewatch, Loneos και NEAT.

Ερωτάται η Επιτροπή κατά πόσο προτίθεται να λάβει μέτρα γενικής φύσεως για την αντιμετώπιση του κινδύνου αυτού των "αστεροειδών", ποία προγράμματα προτίθεται να υποστηρίξει και ποίες διεθνείς συνεργασίες έχει σκοπό να συνάψει.

Απάντηση της καςCresson εξ ονόματος της Επιτροπής

(08 Σεπτεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1578/98 του κ. Ford(1).

(1) βλέπε σελίδα 150.
ΓΡΑΠΤΗ ΕΡΩΤΗΣΗ E-1048/98

υποβολή: Jesús Cabezón Alonso (PSE) προς την Επιτροπή

(6 Απριλίου 1998)

Θέμα: Ενίσχυση μεταλλείων

Ενόψει της επικείμενης αναθεώρησης των κανονισμών που διέπουν τις ενισχύσεις της Ευρωπαϊκής Ένωσης, έχει η Επιτροπή προβλέψει τη δυνατότητα ειδικών ενισχύσεων υπέρ των περιοχών που θα υποστούν τις κοινωνικές και οικονομικές επιπτώσεις που θα προέλθουν από το κλείσιμο των μεταλλείων, ώστε να προωθηθεί με τις ενισχύσεις αυτές η αναδιάρθρωση των οικονομικών δραστηριοτήτων στις κατά παράδοση βιομηχανικές αυτές περιοχές;

Γνωρίζει η Επιτροπή την προβληματική κατάσταση στην οποία βρίσκονται τα μεταλλεία του Reocin στην Ισπανία, η Kirnna στη Σουηδία, η Tara στην Ιρλανδία και του Pyhäsalmi στη Φινλανδία, που όλα τους πλήττονται από την κρίση που έχει δημιουργηθεί εξ αιτίας της εξάντλησης των προς εξόρυξη μεταλλευτικών τους αποθεμάτων;

Απάντηση της καςWulf-Mathies εξ ονόματος της Επιτροπής

(28 Μαΐου 1998)

Η Επιτροπή, στις προτάσεις της για νέο κανονισμό που θεσπίζει γενικές διατάξεις για τα διαρθρωτικά ταμεία που υποβλήθηκε στο Συμβούλιο και Κοινοβούλιο στις 18 Μαρτίου 1998(1), πρότεινε ένα νέο στόχο 2 για τις περιοχές "που αντιμετωπίζουν διαρθρωτικά προβλήματα κοινωνικοοικονομικής μετατροπής". Βάσει των κριτηρίων τον κανονισμό, θα συσταθεί ένας κατάλογος περιοχών από την Επιτροπή, σε στενή συνεργασία με τα κράτη μέλη, οι οποίες θα είναι επιλέξιμες για ενίσχυση από τα διαρθρωτικά ταμεία ώστε να προωθηθεί η οικονομική διαφοροποίηση και η δημιουργία νέων δυνατοτήτων απασχόλησης.

Τα κριτήρια περιέχουν ειδικές διατάξεις που επιτρέπουν στις περιοχές με προβλήματα, τα οποία οφείλονται στην εξάρτησή τους από ειδικούς βιομηχανικούς τομείς που βρίσκονται σε μαρασμό, να συμπεριληφθούν στο νέο κατάλογο του στόχου 2. Οι περιοχές αυτές θα περιλαμβάνουν περιοχές όπου τα προβλήματα συνδέονται με τη συρρίκνωση της εξορυκτικής μεταλλουργίας. Ωστόσο, οι τελικές αποφάσεις για την επιλεξιμότητα θα ληφθούν μόνο εφόσον έχουν επισήμως εγκριθεί οι κανονισμοί και με βάση τα τελευταία διαθέσιμα δεδομένα. Είναι επομένως πολύ νωρίς στο στάδιο αυτό να κάνουμε υποθέσεις σχετικά με την επιλεξιμότητα των μεμονωμένων περιοχών στα οποία αναφέρεται το Αξιότιμο Μέλος του Κοινοβουλίου.

(1) COM(1998)131 τελικό.
ΓΡΑΠΤΗ ΕΡΩΤΗΣΗ E-1436/98

υποβολή: Daniel Varela Suanzes-Carpegna (PPE) προς την Επιτροπή

(11 Μαΐου 1998)

Θέμα: Ευρωπαïκή συνεργασία για την ανάπτυξη του τομέα της αλιείας τρίτων χωρών

Μπορεί η Επιτροπή να μας αναφέρει τις δράσεις συνεργασίας που προώθησε σε συγκεκριμένες χώρες της Δυτικής Αφρικής η ΓΔ VIII, καθώς και το ύψος της σχετικής χρηματοδότησης, με σκοπό:

1. την ανάπτυξη της αλιείας μικρής κλίμακας,

2. την αποτίμηση των πόρων,

3. τη χρηματοδότηση της έρευνας,

4. την καταπολέμηση της παράνομης αλιείας,

5. την κατάρτιση αλιέων;

Κοινή απάντηση

του κ.Pinheiro εξ ονόματος της Επιτροπής

στις γραπτές ερωτήσεις E-1430/98, E-1431/98, E-1432/98,E-1433/98, E-1434/98, E-1435/98 και E-1436/98

(24 Ιουνίου 1998)

Η Επιτροπή επιθυμεί να επισύρει την προσοχή του Αξιότιμου Μέλους του Κοινοβουλίου στο γεγονός ότι η έννοια της συνεργασίας, κυρίως σε θέματα στήριξης του τομέα της αλιείας, έχει ουσιαστικά εξελιχθεί. Η προσέγγιση "το κράτος κινητήρια δύναμη της ανάπτυξης" επέτρεψε τη δημιουργία μιας άλλης δυναμικής, στην οποία ο ρόλος του κράτους είναι να διασφαλίζει το ρυθμιστικό πλαίσιο και τις βασικές συνθήκες για τους λοιπούς φορείς της αγοράς, ιδιωτικούς και προερχόμενους από την αστική κοινωνία, ώστε να είναι σε θέση να διαδραματίσουν πλήρως τον ρόλο τους.

Η αναγνώριση της αλληλεξάρτησης των διάφορων οικονομικών τομέων και των εμπορικών εξελίξεων οδήγησαν πρόσφατα τις χώρες της Αφρικής, της Καραϊβικής και του Ειρηνικού (ΑΚΕ) και τις κοινοτικές αρχές να εξετάσουν προσεκτικά την ανάπτυξη της αναλυτικής ικανότητας και την ενθάρρυνση της συνεργασίας μεταξύ των θεσμικών οργάνων, των ευρωπαίων φορέων της αγοράς και των χωρών ΑΚΕ. Τούτο για παράδειγμα αντικατοπτρίζεται στα ψηφίσματα της ισομερούς συνέλευσης μεταξύ των χωρών ΑΚΕ και της Κοινότητας για το μέλλον της συνεργασίας που απορρέει αφενός σε θέματα αλιείας και αφετέρου στην πρωτοβουλία αλιευτικών ερευνών μεταξύ των χωρών ΑΚΕ και της Κοινότητας.

Η φροντίδα συνοχής μεταφράζεται από μία προσέγγιση με θέματα προτεραιότητας, στην οποία συμβάλλουν τα διάφορα όργανα ανεξάρτητα με το μηχανισμό διαχείρισης, ενώ η προώθηση της συνεργασίας μεταξύ ιδιωτικού και δημοσίου εξασφαλίζει τη συμπληρωματικότητα.

Οι αρχές αυτές μολονότι δεν εκφράζονται αποκλειστικά με τους αριθμούς του κύκλου εργασιών της συνεργασίας, όμως εκφράζονται με την εξέλιξη των εξεταζόμενων θεμάτων κατά τη διάρκεια των ετών. Όμως για να δώσουμε ενδεικτικά τα ποσά που διατίθενται για τα σχέδια του τομέα της αλιείας με βάση τα διάφορα ευρωπαϊκά ταμεία ανάπτυξης (ΕΤΑ), τα ποσά αυτά θα πρέπει να ανέρχονται σε:

- 185 εκατ. ECU για τα σχέδια ΕΤΑ που έχουν λήξει,

- 127 εκατ. ECU για τα σχέδια που είναι σε εξέλιξη και

- 39 εκατ. ECU για όσα σχέδια προετοιμάζονται για τα οποία υπάρχουν ήδη κατέκτίμηση ποσά.

Η Επιτροπή θα διαβιβάσει απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου τον κατάλογο των χωρών για το σύνολο των σχεδίων αλιευτικής συνεργασίας που χρηματοδοτούνται στη Δυτική Αφρική καθώς και τον κατάλογο των οικονομικών δεικτών του τομέα αλιείας για το σύνολο των χωρών ΑΚΕ.
ΓΡΑΠΤΗ ΕΡΩΤΗΣΗ E-0795/98

υποβολή: Reimer Böge (PPE) προς την Επιτροπή

(18 Μαρτίου 1998)

Θέμα: Εμπλοκές λόγω έλλειψης προσωπικού στη Γενική Διεύθυνση VI

Ως αποτέλεσμα από τις εμπειρίες που προέκυψαν από την αντιμετώπιση του θέματος της σπογγώδους εγκεφαλοπάθειας των βοειδών, η Επιτροπή προέβη σε εκτεταμένη αναδιοργάνωση των υπηρεσιών της.

Μπορεί να μας ενημερώσει η Επιτροπή,

- Ποιές ανακατατάξεις έγιναν στο προσωπικό εντός της Γενικής Διεύθυνσης VI και της Γενικής Διεύθυνσης ΧΧΙV;

- Πόσες θέσεις μεταφέρθηκαν από τη ΓΔ VI στη ΓΔ XXIV;

Στην ειδική έκθεση της Επιτροπής προς το Ευρωπαϊκό Κοινοβούλιο σχετικά με τις συστάσεις για την σπογγώδη εγκεφαλοπάθεια των βοοειδών, της 30ής Ιανουαρίου 1998, τονίστηκε ότι λόγω έλλειψης προσωπικού, συγκεκριμένοι φάκελοι της ΓΔ VI δεν μπορούν να μελετηθούν επαρκώς (πρβλ. σελ. 7, παράγραφος Γ):....."Ωστόσο, λόγω έλλειψης προσωπικού, μία πρόταση δεν μπόρεσε ακόμη να ολοκληρωθεί, παραμένει όμως μία από τις προτεραιότητες του φακέλου της σπογγώδους εγκεφαλοπάθειας".

Μπορεί να μας ενημερώσει η Επιτροπή, πότε επιτέλους θα κινηθεί η διαδικασία για την αύξηση των θέσεων των υπηρεσιών που ασχολούνται με τα κτηνιατρικά θέματα, μια και τα προβλήματα δεν μπορούν να λυθούν ικανοποιητικά μόνο με την πρόσληψη έκτακτου προσωπικού;

Προτίθεται η Επιτροπή να λάβει σοβαρότερα υπόψη τα προβλήματα αυτά κατά την κατάρτιση του οργανογράμματος στο πλαίσιο της τρέχουσας διαδικασίας προϋπολογισμού του 1999 ή να τα λύσει με αποσπάσεις ελεύθερων θέσεων;

Απάντηση του κ.Fischler εξ ονόματος της Επιτροπής

(8 Μαΐου 1998)

Βάσει της κτηθείσας πείρας η οποία προέκυψε από την αντιμετώπιση της ΣΕΒ, η Επιτροπή μετέφερε ολόκληρο το προσωπικό της φυτοϋγειονομικής και κτηνιατρικής υπηρεσίας στη ΓΔ XXIV, δηλαδή 42 Α, 7 Β και 13 Γ, συν 3 εθνικούς εμπειρογνώμονες οι οποίοι αποσπάστηκαν στην υπηρεσία αυτή, καθώς και πρόσθετο προσωπικό το οποίο ανέρχεται σε 5 θέσης της κατηγορίας Α και 14 της κατηγορίας Γ. Ως αντιστάθμισμα, 8 θέσεις της κατηγορίας Α δόθηκαν στην ΓΔ VI.

Τα μέτρα για τη διασφάλιση της διαθεσιμότητας επαρκούς αριθμού κτηνιάτρων για πρόσληψη ως μόνιμο προσωπικό εξετάζονται σήμερα. Προκειμένου να αποφευχθούν τα βραχυπρόθεσμα προβλήματα, απευθύνθηκε έκκληση στα κράτη μέλη να προβλέψουν την κατάρτιση πινάκων εμπειρογνωμόνων κτηνιάτρων οι οποίοι θα μπορέσουν να εργαστούν ως προσωρινοί υπάλληλοι.

Σύμφωνα με το σχέδιο προϋπολογισμού για το 1999, 10 μόνιμες θέσεις διατίθενται στην ΓΔ VI. Το οργανόγραμμα της ΓΔ VI προβλέπει την διάθεση 4 από τις θέσεις αυτές για την εκκαθάριση λογαριασμών ( η αύξηση προσωπικού στον τομέα αυτόν θεωρείται ως προτεραιότητα και από το Κοινοβούλιο). Πολλές από τις παραμένουσες 6 θέσεις θα χρησιμοποιηθούν για την εκ νέου ενίσχυση μονάδων οι οποίες ασχολούνται με θέματα δημόσιας υγιεινής, της υγιεινής των ζώων και φυτοϋγειονομικά θέματα τα οποία αποτελούν απόλυτη προτεραιότητα.
ΓΡΑΠΤΗ ΕΡΩΤΗΣΗ P-0889/98

υποβολή: Mark Watts (PSE) προς την Επιτροπή

(11 Μαρτίου 1998)

Θέμα: Παράνομη σφαγή προβάτων στην Γαλλία επ' ευκαιρία της γιορτής Eid-El-Kabir

Στην ερώτησή μου υπ' αριθ. 90 ( Η-0013/98)(1), επέστησα την προσοχή του Επιτρόπου στο γεγονός ότι είχε ήδη συμφωνήσει μαζί μου ότι οι γαλλικές αρχές παραβίασαν το κοινοτικό δίκαιο επιτρέποντας τον Απρίλιο 1997 την αποτρόπαια σφαγή χιλιάδων προβάτων στο ύπαιθρο έξω από το Παρίσι επ' ευκαιρία της γιορτής Eid-El-Kabir. Προχώρησα περαιτέρω καλώντας τον Επίτροπο να αναφέρει ποια εγγύηση έχει λάβει από τις γαλλικές αρχές που να εξασφαλίζει τη συμμόρφωση προς τους κοινοτικούς νόμους και τη διαβεβαίωση ότι αυτή η φριχτή και παράνομη βαρβαρότητα δεν θα επιτραπεί και φέτος.

Στην απάντηση της Επιτροπής αναφέρεται ότι είναι δυνατόν να διεξαχθεί η γιορτή Eid-El-Kabir τηρώντας παράλληλα τις διατάξεις που αφορούν την καλή μεταχείριση των ζώων -οι οποίες απαγορεύουν τη διεξαγωγή τέτοιων σφαγών στο ύπαιθρο ή σε άλλους χώρους εκτός των σφαγείων- αλλά, ενώ η Επιτροπή δηλώνει ότι έχει προβεί σε περαιτέρω διάβημα ενώπιον των αρμόδιων γαλλικών αρχών, δεν απαντά στο συγκεκριμένο ερώτημά μου εάν έχουν παρασχεθεί οι απαραίτητες εγγυήσεις από τις γαλλικές αρχές.

Θα μπορούσε η Επιτροπή να παράσχει επειγόντως τα στοιχεία των εγγυήσεων που έλαβε από τις γαλλικές αρχές για την εξασφάλιση ότι δεν θα παραβιασθεί η κοινοτική νομοθεσία και θα μπορούσε να αναφέρει τι μέτρα θα λάβουν οι αρμόδιες γαλλικές αρχές καθ' οιουδήποτε παραβιάσει το νόμο;

Επίσης, θα μπορούσε η Επιτροπή να αναφέρει επακριβώς ποια μέτρα θα λάβει βάσει του άρθρου 100 της Συνθήκης ΕΚ εναντίον των γαλλικών αρχών και με τι αποτέλεσμα, εάν διαπιστώσει ενδεχόμενη παραβίαση της κοινοτικής νομοθεσίας κατά τη διάρκεια της φετεινής γιορτής Eid-El-Kabir;

Απάντηση του κ.Fischler εξ ονόματος της Επιτροπής

(6 Απριλίου 1998)

Η Επιτροπή εξακολουθεί να ενδιαφέρεται για το πρόβλημα που ανέκυψε όσον αφορά την αθέμιτη σφαγή προβάτων εκτός σφαγείων, επ' ευκαιρία της μουσουλμανικής γιορτής, η οποία αναφέρεται από το αξιότιμο μέλος του Κοινοβουλίου. Στα τέλη του 1997, η Επιτροπή, σε συνεργασία με τις γαλλικές αρχές, παρενέβη προκειμένου να εκφράσει την προσδοκία της για την τήρηση, εκ μέρους των γαλλικών αρχών, της σχετικής κοινοτικής νομοθεσίας για τη σφαγή προβάτων κατά τον εορτασμό της εν λόγω μουσουλμανικής γιορτής το 1998. Στις 13 Μαρτίου 1998 απεστάλη επιστολή, η οποία όφειλε να απαντηθεί εντός χρονικής προθεσμίας δύο εβδομάδων. Μέχρι σήμερα, η Επιτροπή δεν έχει λάβει ουδεμία πληροφόρηση.

Επίσης, η Γαλλία ενημερώθηκε ότι σε περίπτωση μη τήρησης των κανονισμών, θα εφαρμοστεί η διαδικασία που προβλέπεται από το άρθρο 169 της συνθήκης ΕΕ. Η Επιτροπή δεν έχει ακόμη λάβει ουδεμία διαμαρτυρία σχετικά με το φετινό εορτασμό της γιορτής Eid-el-Kabir.

(1) Πλήρη πρακτικά των συνεδριάσεων του Ευρωπαϊκού Κοινοβουλίου 4 - (Φεβ/ριος 1998).
ΓΡΑΠΤΗ ΕΡΩΤΗΣΗ E-1534/98

υποβολή: Panayotis Lambrias (PPE) προς την Επιτροπή

(18 Μαΐου 1998)

Θέμα: Μολυσμένα υπόγεια νερά στην περιοχή Αττικής

Σύμφωνα με τα συμπεράσματα μελέτης που εκπονήθηκε από το Πολυτεχνείο Αθηνών για το Υπουργείο Περιβάλλοντος, Χωροταξίας και Δημοσίων Έργων, τα υπόγεια νερά της Αττικής είναι σε σημαντική έκταση μολυσμένα και ακατάλληλα για οποιαδήποτε χρήση. Η μελέτη έδειξε την απουσία πολιτικής βιώσιμης διαχείρισης των νερών. Ενδεικτικά αναφέρεται ότι από τις 5000 γεωτρήσεις μόνο οι 345 διαθέτουν τιμολόγιο για αρδεύσεις, η δε υπεράντληση προκαλεί σημαντικές πτώσεις στις στάθμες των νερών, διείσδυση της θάλασσας στους υδροφόρους ορίζοντες παράλληλα με τον κίνδυνο καθιζήσεων σε ορισμένες περιοχές.

Ερωτάται η Επιτροπή τι μέτρα προτίθεται να λάβει ώστε να εξασφαλίσει την τήρηση από τις Ελληνικές αρχές της κοινοτικής νομοθεσίας για τα νερά, καθώς και την εφαρμογή της αρχής της βιώσιμης διαχείρισης και ανάπτυξης στον τομέα των νερών;

Απάντηση της καςBjerregaard εξ ονόματος της Επιτροπής

(15 Ιουνίου 1998)

Η υπεράντληση υπογείων υδάτων η οποία προκαλεί εισροή θαλασσινού νερού και μόνιμη έλλειψη, αποτελεί ολοένα και πιο σημαντικό πρόβλημα στην Κοινότητα.

Προκειμένου να εξασφαλιστεί η συνοχή της κοινοτικής περί υδάτων νομοθεσίας και να αντιμετωπιστούν τα προαναφερθέντα περιβαλλοντικά προβλήματα, η Επιτροπή υπέβαλε, τον Φεβρουάριο του 1997, πρόταση οδηγίας-πλαισίου για τα ύδατα, με στόχο την αποτροπή της περαιτέρω επιδείνωσης της κατάστασης, και την προστασία και αναβάθμιση της ποιότητας - και αύξηση της ποσότητας - των υδάτων στα υδατικά οικοσυστήματα και στα υπόγεια ύδατα(1).

Η αρχή που διέπει την πρόταση συνίσταται στην επικέντρωση της υδατικής πολιτικής στα ύδατα, όπως αυτά ρέουν φυσικά μέσα από τις ποτάμιες λεκάνες προς την θάλασσα, λαμβάνοντας υπόψη τις φυσικές αλληλεπιδράσεις μεταξύ των επιφανειακών και των υπογείων υδάτων τόσο από ποσοτικής, όσο και από ποιοτικής πλευράς.

Η πρόταση θεσπίζει κοινοτικό πλαίσιο προστασίας των υδάτων σε μία κοινή προσέγγιση, με κοινούς στόχους και αρχές, καθώς και κοινά βασικά μέτρα. Θεσπίζει μια κοινή αρχή, για την τιμολόγηση του ολικού κόστους ανάκτησης, προκειμένου περί υπηρεσιών που παρέχονται για τις υδατικές χρήσεις. Απαιτούνται σχέδια διαχείρισης για όλες τις ποτάμιες λεκάνες με συντονισμένα προγράμματα μέτρων ώστε να εξασφαλιστεί η καλή κατάσταση των υδάτων το έτος 2010, συμπεριλαμβανομένης της συστηματικής παρακολούθησης των αποτελεσμάτων των εν λόγω προγραμμάτων. Τα προγράμματα μέτρων απαιτούν διενέργεια ελέγχων σε σχέση με την απόληψη και δέσμευση των υδάτων.

Αφ'ής στιγμής εκδοθεί η περί υδάτων οδηγία-πλαίσιο, θα εξασφαλίσει τον εκσυγχρονισμό της κοινοτικής νομοθεσίας για τα ύδατα, ευθυγραμμίζοντας την κοινοτική πολιτική στον τομέα αυτόν με την αρχή της μακροπρόθεσμα βιώσιμης χρήσης για τον 21ο αιώνα.

(1) ΕΕ αριθ C 184, 17.6.1997 όπως τροποποιήθηκε από την EE C 16, 20.1.1998και EE C 108, 7.4.1998.
ΓΡΑΠΤΗ ΕΡΩΤΗΣΗ P-1891/98

υποβολή: Jean-Claude Pasty (UPE) προς την Επιτροπή

(9 Iουνίου 1998)

Θέμα: Απολαβές και αποζημιώσεις των μελών των ευρωπαïκών θεσμικών οργάνων

Ανταποκρινόμενη στην επιθυμία διαφάνειας όσον αφορά τις απολαβές και αποζημιώσεις των μελών των διαφόρων θεσμικών οργάνων της ΕΕ, που κατ' επανάληψη εξεφράσθη από τα ευρωπαϊκά μέσα μαζικής ενημέρωσης, θα μπορούσε η Επιτροπή να ανακοινώσει στο σύνολό τους τα ποσά των αποδοχών, ακαθάριστων και καθαρών μετά τις φορολογικές εισφορές, καθώς και των αποζημιώσεων που συνδέονται με τα καθήκοντά τους, των μελών της Επιτροπής, των δικαστών του Ευρωπαϊκού Δικαστηρίου, των μελών του Ελεγκτικού Συνεδρίου και των δικαστών του Πρωτοδικείου;

Απάντηση του κ.Liikanen Εξ ονόματος της Επιτροπής

(22 Ιουλίου 1998)

Το Αξιότιμο Μέλος του Κοινοβουλίου ζητεί να μάθει τις απολαβές και αποζημιώσεις των μελών των ευρωπαϊκών οργάνων. Η Επιτροπή μπορεί να απαντήσει για λογαρισμό της, αλλά αρνείται να απαντήσει εξ ονόματος άλλων αυτόνομων οργάνων.

Οι απολαβές και αποζημιώσεις των μελών της Επιτροπής εξαρτώνται από τις απολαβές και αποζημιώσεις των υπαλλήλων της Επιτροπής που ορίζονται στον Κανονισμό Υπηρεσιακής Κατάστασης, όπως τροποποιήθηκε από τον κανονισμό του Συμβουλίου αριθ. 2591/97 της 18ης Δεκεμβρίου 1997(1), ο οποίος προσαρμόζει αναδρομικά από 1ης Ιουλίου 1997 τις απολαβές και συντάξεις των μονίμων και εκτάκτων υπαλλήλων των Ευρωπαϊκών Κοινοτήτων και τις ανάλογες επιβαρύνσεις.

Οι απολαβές των μελών της Επιτροπής περιλαμβάνουν τα ακόλουθα στοιχεία:

- βασικό μισθό.

Ο βασικός μισθός μέλους της Επιτροπής ισοδυναμεί με το 112,5% του βασικού μισθού υπαλλήλου βαθμού Α1/6, ανερχόμενο σε 617,756 BEF. Για τους αντιπροέδρους της Επιτροπής και τον Πρόεδρο ισοδυναμεί με το 125% και το 138% του μισθού υπαλλήλου βαθμού Α1/6.

Ο βασικός μισθός των μελών της Επιτροπής υπόκειται σε προοδευτική φορολογία, με μέγιστο οριακό συντελεστή 45% και σε έκτακτη εισφορά 5,83% επί του μισθού. Αυτοί οι φόροι είναι ίδιοι με εκείνους που προβλέπονται από τον Κανονισμό Υπηρεσιακής Κατάστασης για τους υπαλλήλους της Επιτροπής και καταβάλλονται στον προϋπολογισμό της Ένωσης. Επιπλέον, παρακρατείται εισφορά 1,8% του μισθού για την ασφάλεια κατά της ασθένειας και των ατυχημάτων.

- επίδομα διαμονής ανερχόμενο στο 15% του βασικού μισθού.

Τα μέλη της Επιτροπής δεν δικαιούνται να λαμβάνουν το επίδομα εκπατρισμού (16% του βασικού μισθού) το οποίο δικαιούνται οι εκπατρισμένοι υπάλληλοι της Επιτροπής

- μηνιαίο επίδομα παράστασης ύψους 24,515 BEF.

Τα λοιπά επιδόματα των μελών της Επιτροπής είναι τα ίδια με εκείνα των υπαλλήλων της Επιτροπής, τα οποία ορίζονται από τον Κανονισμό Υπηρεσιακής Κατάστασης, αντίγραφο του οποίου αποστέλλεται απευθείας στο Αξιότιμο Μέλος και στη Γενική Γραμματεία του Κοινοβουλίου.

Με βάση αυτά τα στοιχεία, ο μηνιαίος καθαρός μισθός των μελών της Επιτροπής υπολογίζεται σε 513.410 BEF. Το εν λόγω ποσό κυμαίνεται και μπορεί να αυξηθεί με τα επιδόματα στέγης και τέκνων.

(1) EE L 351, 23.12.1997.
ΓΡΑΠΤΗ ΕΡΩΤΗΣΗ E-0999/98

υποβολή: Laura De Esteban Martin (PPE) προς την Επιτροπή

(2 Απριλίου 1998)

Θέμα: Κοινοτικοί διαγωνισμοί

Αληθεύει ότι η Επιτροπή κάνει ή έχει κάνει δεκτές τις αιτήσεις υποψηφιότητας κατόχων του Fachhochsuldiplom σε γενικούς διαγωνισμούς για την πλήρωση θέσεων Α/LA στα κοινοτικά θεσμικά όργανα;

Θεωρεί η Επιτροπή ότι ο τίτλος σπουδών Fachhochsuldiplom είναι ο ανώτερος τίτλος στη Γερμανία, ή μήπως πιστεύει ότι ο ανώτερος τίτλος σπουδών στη χώρα αυτή είναι το Hochshuldiplom;

Πιστεύει η Επιτροπή ότι ο τίτλος σπουδών Fachhochsuldiplom αποτελεί ανώτερο προσόν έναντι του τίτλου του τεχνολόγου μηχανικού; Γιατί;

Για ποιο λόγο υποστηρίζει η Επιτροπή ότι το δίπλωμα των ισπανών τεχνολόγων μηχανικών είναι παρόμοιο με το δίπλωμα που αποκτάται σε μια Fachhochschule, όταν το τελευταίο γίνεται δεκτό στους περισσότερους γενικούς διαγωνισμούς για την κατηγορία Α/LA;
ΓΡΑΠΤΗ ΕΡΩΤΗΣΗ E-1347/98

υποβολή: Yves Verwaerde (PPE) προς την Επιτροπή

(29 Απριλίου 1998)

Θέμα: Μέτρα για την καταπολέμηση της ασθένειας των τρελλών αγελάδων

Η Εισαγγελία του Furnes έχει ασκήσει δίωξη κατά ζωεμπόρου του Alveringem (Βέλγιο) διότι, με τη συνεργασία κάποιου τυπογράφου, άλλαξε την ημερομηνία γεννήσεως 300 βοοειδών για να τα πουλήσει σε επιχείρηση των Κάτω Χωρών. Η δολία αυτή πράξη σκοπόν είχε να παρακαμφθεί η απαγόρευση κυκλοφορίας εντός της Ευρωπαϊκής Ένωσης όσων βοοειδών έχουν γεννηθεί πριν από το 1991, στο πλαίσιο της καταπολέμησης της ασθένειας των τρελλών αγελάδων.

Η Ευρωπαϊκή Επιτροπή διαθέτει πλέον σήμερα, όπως είχε δεσμευθεί ενώπιον του Ευρωπαϊκού Κοινοβουλίου, επαρκή μέσα στα δεκαπέντε κράτη μέλη για να θέσει τέλος στις πρακτικές αυτές; Ποιά είναι τα μέσα αυτά;

Απάντηση της καςBonino εξ ονόματος της Επιτροπής

(8 Ιουνίου 1998)

Τα κράτη μέλη είναι αρμόδια για την εξασφάλιση της σωστής εφαρμογής της κοινοτικής νομοθεσίας στην επικράτειά τους. Η Ευρωπαϊκή Επιτροπή, μέσω της Υπηρεσίας Επιθεώρησης Τροφίμων και Κτηνιατρικής Επιθεώρησης (FVO), ελέγχει τον τρόπο με τον οποίο τα κράτη μέλη ασκούν αυτήν την αρμοδιότητα. Για το σκοπό αυτό, η FVO εκτελεί αποστολές ελέγχου και επιθεώρησης σε όλα τα κράτη μέλη και σε μεγάλο αριθμό τρίτων χωρών.

Κατά το παρελθόν το προσωπικό που διέθεται η FVO δεν επαρκούσε. Όπως αναφέρεται στην ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή σχετικά με τον τροφικό, κτηνιατρικό και φυτοϋγειονομικό έλεγχο και επιθεώρηση(1), η Ευρωπαϊκή Επιτροπή αναλαμβάνει δράση για την κάλυψη των θέσεων που καθορίζονται(2) καθόσον αυτό είναι απαραίτητο για να μπορούν οι υπηρεσίες ελέγχου αυτής να εκπληρώνουν τα καθήκοντά τους.

Τα συστήματα των κρατών μελών για την έγκριση των βοοειδών υπόκεινται σε επιθεωρήσεις εκ μέρους της FVO. Η προσέγγιση που ακολουθεί η FVO κατ' αυτές τις επιθεωρήσεις είναι η εποπτεία του ελέγχου που διεξάγουν τα κράτη μέλη. Η FVO επομένως συμβάλλει στο στόχο του ελέγχου της απατηλής έγκρισης των βοοειδών.

Η κοινοτική νομοθεσία για την έγκριση των βοοειδών ενδυναμώθηκε πρόσφατα με τον κανονισμό του Συμβουλίου (ΕΚ) 820/97 της 21ης Απριλίου 1997 σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας(3). Λεπτομερείς κανόνες θεσπίσθηκαν από την Επιτροπή ιδιαίτερα όσον αφορά τα ενώτια, τα μητρώα των εκμεταλλεύσεων και τα διαβατήρια (Κανονισμός (ΕΚ) 2629/97(4)), τους στοιχειώδεις ελέγχους (Κανονισμός (ΕΚ) 2630/974) και τις διοικητικές κυρώσεις (Κανονισμός (ΕΚ) 494/98(5)). Αυτά τα νομικά μέσα θα οδηγήσουν στη βελτίωση των συστημάτων αναγνώρισης των βοοειδών στα κράτη μέλη. Τα συστήματα θα μπορούν να αντιμετωπίζουν καλύτερα τις απόπειρες απατηλής αλλαγής της αναγνώρισης των βοοειδών.

(1) COM(1998)32 τελικό.

(2) SEC(97)482.

(3) EE L 117, 7. 5.1997.

(4) EE L 354, 30.12.1997.

(5) EE L 60, 28. 2.1998.
ΓΡΑΠΤΗ ΕΡΩΤΗΣΗ E-0507/98

υποβολή: Dominique Souchet (I-EDN) προς την Επιτροπή

(2 Μαρτίου 1998)

Θέμα: Απαγόρευση χρησιμοποίησης επιπλεόντων απλόδιχτων

Σύμφωνα με τις δηλώσεις του κ. MORLEY ενώπιον της Επιτροπής Αλιείας, στις 3 Φεβρουαρίου 1998, φαίνεται ότι το Συμβούλιο προτίθεται να χρησιμοποιήσει κοινοτικούς δημοσιονομικούς πόρους, προκειμένου να επιτύχει την εξαφάνιση της αλιείας που ασκούν γάλλοι, βρετανοί και ιρλανδοί αλιείς λευκού τόνου στον Ατλαντικό.

Ο κ. MORLEY αναφέρθηκε στην πολιτική της διαφοροποίησης που εφαρμόζεται στην Ιταλία ως παράδειγμα για μίμηση. Πριν σκεφτεί να μεταφέρει το σχήμα αυτό στον Ατλαντικό, δεν θα έπρεπε να είναι πρώτα σίγουρη η Επιτροπή για τα πραγματικά αποτελέσματα του ιταλικού προγράμματος; Διαθέτει η Επιτροπή αναμφισβήτητες αποδείξεις ότι η αλιεία με επιπλέοντα απλόδιχτα παρανόμου μήκους σταμάτησε πράγματι στη Μεσόγειο; Ότι τα πλοία που έλαβαν ενισχύσεις δεν άλλαξαν σημαία και ότι οι ενδιαφερόμενοι εφοπλιστές και τα πληρώματα έπαυσαν πράγματι τις προηγούμενες δραστηριότητές τους;